ՀԱՅԱՍՏԱՆԻ ՀԱՆՐԱՊԵՏՈՒԹՅԱՆ ԿԱՌԱՎԱՐՈՒԹՅՈՒՆ

ՈՐՈՇՈՒՄ

....... ................ 2017 թվականի N ....-Ն

**ՀԱՅԱՍՏԱՆԻ ՀԱՆՐԱՊԵՏՈՒԹՅԱՆ ԿԱՌԱՎԱՐՈՒԹՅԱՆ 2016 ԹՎԱԿԱՆԻ**

 **ՄԱՐՏԻ 10-Ի ԹԻՎ 224-Ն ՈՐՈՇՄԱՆ ՄԵՋ ՓՈՓՈԽՈՒԹՅՈՒՆՆԵՐ**

**ԿԱՏԱՐԵԼՈՒ ՄԱՍԻՆ**

Համաձայն «Պետական կառավարչական հիմնարկների մասին» Հայաստանի Հանրապետության օրենքի 11-րդ հոդվածի 1-ին կետի «բ» և «զ» ենթակետերի ու «Իրավական ակտերի մասին» Հայաստանի Հանրապետության օրենքի 70-րդ հոդվածի 1-ին մասի՝ Հայաստանի Հանրապետության կառավարությունը որոշում է.

1. Լուծարել Հայաստանի Հանրապետության կառավարությանն առընթեր պետական եկամուտների կոմիտեի (այսուհետ՝ ՀՀ ԿԱ ՊԵԿ) աշխատակազմի Ակցիզային դրոշմանիշերի և դրոշմապիտակների բաժինը, հարկային (տարածքային) տեսչությունները (մարմինները), մաքսատները և մաքսային կետերը:
2. Ստեղծել ՀՀ ԿԱ ՊԵԿ աշխատակազմի Հարկ վճարողների սպասարկման վարչություն, Փոքր հարկ վճարողների հարկային տեսչություն-վարչություն, Խոշոր և միջին հարկ վճարողների հարկային տեսչություն-վարչություն, Հյուսիսային մաքսատուն-վարչություն, Հարավային մաքսատուն-վարչություն, Արևելյան մաքսատուն-վարչություն, Արևմտյան մաքսատուն-վարչություն, Արարատյան մաքսատուն-վարչություն, Ոչ առևտրային կազմակերպությունների հսկողության բաժին ու Գնումների համակարգման բաժին:
3. Հայաստանի Հանրապետության կառավարության 2016 թվականի մարտի 10-ի «Հայաստանի Հանրապետության կառավարությանն առընթեր պետական եկամուտների կոմիտեի կանոնադրությունը և աշխատակազմի կառուցվածքը հաստատելու մասին» թիվ 224-Ն որոշման (այսուհետ՝ Որոշում) մեջ կատարել հետևյալ փոփոխությունները.
4. Որոշման 2-րդ կետի 1-ին ենթակետով հաստատված թիվ 1 հավելվածի (այսուհետ՝ Հավելված) 18-րդ կետի 17-րդ ենթակետից հանել «, հարկային (տարածքային) տեսչությունների, մաքսատների (այդ թվում` տարածաշրջանային) ու մաքսային կետերի» բառերը:
5. Հավելվածի 35-րդ կետից հանել «, հարկային տեսչություններ, մաքսատներ ու մաքսային կետեր և առանձնացված ստորաբաժանումներ» բառերը:
6. Որոշման 2-րդ կետի 2-րդ ենթակետով հաստատված թիվ 2 հավելվածը շարադրել նոր խմբագրությամբ՝ համաձայն հավելվածի:
7. Սույն որոշումն ուժի մեջ է մտնում պաշտոնական հրապարակմանը հաջորդող օրվանից։

Հավելված

ՀՀ կառավարության 2017 թվականի
.....ի -ի N -Ն որոշման

«Հավելված N 2
ՀՀ կառավարության 2016 թվականի
մարտի 10-ի N 224-Ն որոշման

Կ Ա Ռ ՈՒ Ց Վ Ա Ծ Ք

ՀԱՅԱՍՏԱՆԻ ՀԱՆՐԱՊԵՏՈՒԹՅԱՆ ԿԱՌԱՎԱՐՈՒԹՅԱՆՆ ԱՌԸՆԹԵՐ ՊԵՏԱԿԱՆ ԵԿԱՄՈՒՏՆԵՐԻ ԿՈՄԻՏԵԻ ԱՇԽԱՏԱԿԱԶՄԻ

Վերադաս մարմնի կառուցվածքային ստորաբաժանումներ

1. *Վարչություններ*

Ռիսկերի կառավարման և հարկային կարգապահության ծրագրերի վարչություն

Վարչարարության մեթոդաբանության, ընթացակարգերի և սպասարկման վարչություն

Կազմակերպման և հսկողության վարչություն

Հարկ վճարողների սպասարկման վարչություն

Ստուգումների կազմակերպման և դիտարկման վարչություն

Ներքին աուդիտի վարչություն

Տեղեկատվական տեխնոլոգիաների վարչություն

Մաքսային վիճակագրության, վերլուծության և ռիսկերի կառավարման վարչություն

Մաքսային հսկողության վարչություն

Հետբացթողումային հսկողության վարչություն

Նախաբացթողումային հսկողության վարչություն

Մաքսանենգության դեմ պայքարի և կրկնակի մաքսային հսկողության վարչություն

Իրավաբանական վարչություն

Քննչական վարչություն

Իրավախախտումների հայտնաբերման ու վարչական վարույթների իրականացման վարչություն

Օպերատիվ հետախուզության վարչություն

Ներքին անվտանգության վարչություն

Միջազգային համագործակցության վարչություն

Անձնակազմի կառավարման վարչություն

Ֆինանսահաշվային վարչություն

Գործերի կառավարման վարչություն

Քարտուղարություն

Փոքր հարկ վճարողների հարկային տեսչություն-վարչություն

Խոշոր և միջին հարկ վճարողների հարկային տեսչություն-վարչություն

Հյուսիսային մաքսատուն-վարչություն

Հարավային մաքսատուն-վարչություն

Արևելյան մաքսատուն-վարչություն

Արևմտյան մաքսատուն-վարչություն

Արարատյան մաքսատուն-վարչություն

1. *Բաժիններ*

Ոչ առևտրային կազմակերպությունների հսկողության բաժին

Գնումների համակարգման բաժին

Տեղեկատվության և հասարակայնության հետ կապերի բաժին

Առաջին բաժին:»:

**ՀԻՄՆԱՎՈՐՈՒՄ**

**«ՀԱՅԱՍՏԱՆԻ ՀԱՆՐԱՊԵՏՈՒԹՅԱՆ 2016 ԹՎԱԿԱՆԻ ՄԱՐՏԻ 10-Ի N 224-Ն ՈՐՈՇՄԱՆ ՄԵՋ ՓՈՓՈԽՈՒԹՅՈՒՆՆԵՐ ԿԱՏԱՐԵԼՈՒ ՄԱՍԻՆ» ՀՀ ԿԱՌԱՎԱՐՈՒԹՅԱՆ ՈՐՈՇՄԱՆ ԸՆԴՈՒՆՄԱՆ**

Հայաստանի Հանրապետության կառավարությանն առընթեր պետական եկամուտների կոմիտեում (այսուհետ` Կոմիտե) ներկայումս նախատեսվում է կատարել կառուցվածքային փոփոխություններ, որոնք նպատակաուղղված են հարկային վարչարարության կատարելագործմանը, Կոմիտեի համակարգի ռեսուրսների առավել արդյունավետ օգտագործմանը, կոռուպցիոն ռիսկերի նվազեցմանը, Կոմիտեի գործառույթների առավել լիարժեք և նպատակային իրականացմանը: Հաշվի առնելով վերոգրյալը` մշակվել է «Հայաստանի Հանրապետության կառավարության 2016 թվականի մարտի 10-ի թիվ 224-Ն որոշման մեջ փոփոխություններ կատարելու մասին» ՀՀ կառավարության որոշման նախագիծը, որով փոփոխություններ են նախատեսվում կատարել Կոմիտեի կանոնադրության մեջ և աշխատակազմի կառուցվածքում: Մասնավորապես` նախատեսվում է լուծարել հարկային (տարածքային) տեսչությունները` վերջիններիս փոխարեն ստեղծելով թվով 3 վարչություններ, և դրանք ներառել Կոմիտեի աշխատակազմի կառուցվածքային ստորաբաժանումների կազմում` որպես վերադաս հարկային մարմնի ստորաբաժանումներ: Կառուցվածքային փոփոխությունների արդյունքում նախատեսվում է նաև կրճատել մաքսատների թվաքանակը և դրանք` որպես վերադաս մաքսային մարմնի վարչություններ, նախատեսել Կոմիտեի աշխատակազմի կառուցվածքում: ՀՀ օրենսդրությամբ սահմանված կարգով վերոնշյալ գործընթացի արդյունքում նախատեսվում է շուրջ 483 հաստիքների կրճատում:

Հարկ ենք համարում նշել նաև, որ Կոմիտեի կառուցվածքային ստորաբաժանումներից նախատեսվում է լուծարել Ակցիզային դրոշմանիշերի և դրոշմապիտակների հաշվառման բաժինը` հաշվի առնելով այն հանգամանքը, որ վերջինիս գործառույթներն իրականացվելու են ստեղծվելիք Հարկ վճարողների սպասարկման վարչության, Փոքր հարկ վճարողների, ինչպես նաև Խոշոր և միջին հարկ վճարողների տեսչություն-վարչությունների կողմից:

Միաժամանակ նախատեսվում է Կոմիտեի աշխատակազմում ստեղծել Ոչ առևտրային կազմակերպությունների հսկողության բաժին: Նշված բաժնի ստեղծումը պայմանավորված է «Հասարակական կազմակերպությունների մասին» և «Հիմնադրամների մասին» ՀՀ օրենքներով նախատեսված համապատասխան կարգավորումներով, որոնց համաձայն նշված օրենքների պահանջների կատարման նկատմամբ վերահսկողությունը վերապահվել է Կոմիտեին:

Քանի որ վերոնշյալ օրենքներով արդեն իսկ սահմանված են հասարակական կազմակերպությունների և հիմնադրամների գործունեության նկատմամբ Կոմիտեի կողմից իրականացվելիք վերահսկողության շրջանակները, իսկ Կոմիտեի կանոնադրությամբ սահմանված է, որ վերջինս իրականացնում է ՀՀ օրենսդրությամբ նախատեսված լիազորություններ` Նախագծով Կոմիտեի կանոնադրությունը այդ մասով լրամշակելու անհրաժեշտության չի առաջացել: Օրենքներով նախատեսված Կոմիտեի վերահսկողական լիազորությունները նախատեսվում է սահմանել նոր ստեղծվող Ոչ առևտրային կազմակերպությունների հսկողության բաժնի` Կոմիտեի նախագահի հրամանով հաստատվելիք գործառույթների շրջանակում, որից հետո անհրաժեշտության դեպքում կնախաձեռնվի Կոմիտեի կանոնադրության մեջ համապատասխան լրացումներ կատարելու գործընթացը:

Ներկայումս Կոմիտեի աշխատակազմի գործերի կառավարման վարչությունում գործում է գնումների համակարգման բաժին: Նշված բաժնի աշխատանքներն առավել արդյունավետ կազմակերպելու նպատակով նախատեսվում է այն առանձնացնել վերոնշյալ վարչությունից՝ այն նախատեսելով Կոմիտեի աշխատակազմում՝ որպես Գնումների համակարգման բաժին:

**Տ Ե Ղ Ե Կ Ա Ն Ք**

**«ՀԱՅԱՍՏԱՆԻ ՀԱՆՐԱՊԵՏՈՒԹՅԱՆ 2016 ԹՎԱԿԱՆԻ ՄԱՐՏԻ 10-Ի N 224-Ն ՈՐՈՇՄԱՆ ՄԵՋ ՓՈՓՈԽՈՒԹՅՈՒՆ ԿԱՏԱՐԵԼՈՒ ՄԱՍԻՆ» ՀՀ ԿԱՌԱՎԱՐՈՒԹՅԱՆ ՈՐՈՇՄԱՆ ԸՆԴՈՒՆՄԱՆ**

**ԿԱՊԱԿՑՈՒԹՅԱՄԲ ԱՅԼ ԻՐԱՎԱԿԱՆ ԱԿՏԵՐՈՒՄ ՓՈՓՈԽՈՒԹՅՈՒՆՆԵՐ ԵՎ ԼՐԱՑՈՒՄՆԵՐ ԿԱՏԱՐԵԼՈՒ ԱՆՀՐԱԺԵՇՏՈՒԹՅԱՆ ԿԱՄ ԲԱՑԱԿԱՅՈՒԹՅԱՆ ՄԱՍԻՆ**

«Հայաստանի Հանրապետության կառավարության 2016 թվականի մարտի 10-ի N 224-Ն որոշման մեջ փոփոխություն կատարելու մասին» ՀՀ կառավարության որոշման ընդունման կապակցությամբ այլ նորմատիվ իրավական ակտերի ընդունման անհրաժեշտություն չի առաջանում:

**Տ Ե Ղ Ե Կ Ա Ն Ք**

**«ՀԱՅԱՍՏԱՆԻ ՀԱՆՐԱՊԵՏՈՒԹՅԱՆ 2016 ԹՎԱԿԱՆԻ ՄԱՐՏԻ 10-Ի N 224-Ն ՈՐՈՇՄԱՆ ՄԵՋ ՓՈՓՈԽՈՒԹՅՈՒՆ ԿԱՏԱՐԵԼՈՒ ՄԱՍԻՆ» ՀՀ ԿԱՌԱՎԱՐՈՒԹՅԱՆ ՈՐՈՇՄԱՆ ԸՆԴՈՒՆՄԱՆ**

 **ԴԵՊՔՈՒՄ ՊԵՏԱԿԱՆ ԲՅՈՒՋԵԻ ԵԿԱՄՈՒՏՆԵՐԻ ԿԱՄ ԾԱԽՍԵՐԻ ԱՎԵԼԱՑՄԱՆ ԿԱՄ ՆՎԱԶԵՑՄԱՆ ՄԱՍԻՆ**

 «Հայաստանի Հանրապետության կառավարության 2016 թվականի մարտի 10-ի N 224-Ն որոշման մեջ փոփոխություն կատարելու մասին» ՀՀ կառավարության որոշման ընդունման դեպքում ՀՀ ԿԱ պետական եկամուտների կոմիտեի կառուցվածքում կատարվելու են փոփոխություններ, ինչի արդյունքում տարածքային հարկային և մաքսային մարմիններից գործելու են միայն վերադաս մարմինները: ՀՀ օրենսդրությամբ սահմանված կարգով նշված գործընթացն ուղեկցվելու է շուրջ 483 հաստիքների կրճատմամբ: Հաշվի առնելով, որ դեռ պարզ չէ` ինչ հաստիքներ են կրճատվելու (դրանք պետք է որոշվեն ՀՀ օրենսդրության շրջանակներում), հայտնում ենք, որ ներկայումս հնարավոր չէ պետական բյուջեի ծախսերի կամ եկամուտների ավելացման կամ նվազեցման կապակցությամբ հստակ ֆինանսական գնահատական տալ: Սակայն, հարկ ենք համարում նշել, որ վերոնշյալ նախագծի ընդունման դեպքում միայն վերադաս հարկային և մաքսային մարմիններ գործելու պարագայում «Պետական պաշտոններ զբաղեցնող անձանց վարձատրության մասին» ՀՀ օրենքի շրջանակներում տեղի կունենանա ՀՀ ԿԱ ՊԵԿ աշխատակիցների աշխատավարձերի աճ, ինչը բավարարելու համար կպահանջվի 8 ամսվա համար շուրջ 1.5 մլրդ. ՀՀ դրամ: